กยศ.หวัง กฎหมาย คลอดปี’60
นายกฯ หนุนกฎหมายใหม่ กยศ.เข้าบัญชีพิจารณาเร่งด่วน ลุ้นนายจ้างหักเงินเดือนคืนหนี้ได้ปี 2560
14 ก.ค. 2559

นายกฯ หนุนกฎหมายใหม่ กยศ.เข้าบัญชีพิจารณาเร่งด่วน ลุ้นนายจ้างหักเงินเดือนคืนหนี้ได้ปี 2560
น.ส.ฑิตติมา วิชัยรัตน์ ผู้จัดการกองทุนเงินให้กู้ยืมเพื่อการศึกษา (กยศ.) เปิดเผยความคืบหน้าร่าง พ.ร.บ.ใหม่ของกองทุนเงินให้กู้ยืมเพื่อการศึกษา ว่าร่างกฎหมายดังกล่าวอยู่ระหว่างตรวจพิจารณาของสำนักงานคณะกรรมการกฤษฎีกา คาดว่าจะมีผลบังคับใช้ในปี 2560 
ทั้งนี้ กฎหมายใหม่กำหนดให้นายจ้างมีหน้าที่หักเงินเดือนและค่าจ้างนำส่งกรมสรรพากร รวมทั้งภาษีเงินได้หัก ณ ที่จ่าย เพื่อชำระคืนกองทุน รวมทั้งเพิ่มอำนาจหน้าที่ให้กองทุนสามารถเข้าถึงข้อมูลของผู้กู้ยืม เพื่อป้องกันความเสี่ยงให้กับผู้กู้ยืม ไม่ต้องเสียเบี้ยปรับกรณีค้างชำระ หรือถูกฟ้องร้องดำเนินคดีหากค้างชำระเป็นเวลานาน 
นอกจากนี้ พล.อ.ประยุทธ์ จันทร์โอชา นายกรัฐมนตรี ได้ให้การสนับสนุนโดยให้บรรจุกฎหมายใหม่ของกองทุนเป็นกฎหมายเร่งด่วนตามบัญชีร่างกฎหมายเร่งด่วนชุดที่ 2 ซึ่งคณะรัฐมนตรีมีมติอนุมัติไปแล้ว ขณะที่กองทุนพยายามปรับปรุงกระบวนการดำเนินการและการติดตามหนี้ให้มีประสิทธิภาพมากขึ้น แต่ติดข้อจำกัดทางกฎหมาย ทำให้ต้องพึ่งเงินงบประมาณ จึงต้องยกร่างกฎหมายขึ้นใหม่เพื่อเพิ่มประสิทธิภาพในการบริหารจัดการ